b'\n_START_ARTICLE_\nNori konj\n_START_SECTION_\n\xc5\xbdivljenje\n_START_PARAGRAPH_\nNatan\xc4\x8dni rojstni datum Norega konja ni znan. He Dog, Oglalski bojevnik, je med intervjujem 7. junija 1930 dejal:\xc2\xa0\xc2\xbbJaz in Nori konj sva se rodila istega leta in v istem letnem \xc4\x8dasu ... Jaz sem sedaj star 92 let.\xc2\xab\xc2\xa0To bi pomenilo, da se je Nori konj rodil okoli leta 1838. Encouraging Bear, njegov duhovni svetovalec, je poro\xc4\x8dal, da se je Nori konj rodil jeseni\xc2\xa0\xc2\xbbtistega leta, v katerem so Oglale, pleme ki mu je pripadal, ukradle 100 konjev\xc2\xab. Sode\xc4\x8d po zimskem \xc5\xa1tetju Cloud Shield in White Bull-a, je bilo to leto 1840._NEWLINE_Tudi kraj njegovega rojstva je odprt za debato. \xc4\x8clanek v New York Sun-u, iz dne 14. septembra 1887, med poro\xc4\x8danjem o njegovi smrti navaja za kraj rojstva South Cheyenne River. Vsi ostali viri ka\xc5\xbeejo ali na Rapid Creek ali pa blizu Bear Butte, (oboje Ju\xc5\xbena Dakota)._NEWLINE_O\xc4\x8de Norega konja, ravno tako poimenovan Nori konj (r. 1811), ki pa se je po imenovaju sina s svojim imenom preimenoval v \xc4\x8crva, je bil Oglala Lakota. Njegova mati, Rattling Blanket Woman (r. 1815), je bila Miniconjou Lakota. Nori konj je imel sestro, katere ime ni ve\xc4\x8d znano, in polbrata (po o\xc4\x8detovi strani), Little Hawka. Po mnenju zgodovinarjev se je njegova mati ali obesila, ko je bil v napadu Vran ubit \xc4\x8crvov brat, ali pa se je vrnila nazaj k svoji Miniconjou dru\xc5\xbeini._NEWLINE_Rojstno ime Norega konja je bilo Light Hair ali pa Curly Hair, odvisno od zgodovinskega vira. Kot je bila navada pri Lakotah, se je njegovo ime tekom let spreminjalo. Ko je bil star kakih 10 let, je \xc4\x8crv spremenil njegovo ime v His Horse On Sight (tudi Horse Stands In Sight, His Horse Looking or His Horse Partly Showing), po sinovi vlogi v ujetju divjih konjev v Sandhills v Nebraski. \xc4\x8crv je prepustil svoje ime Nori konj sinu, ko se je ta pri kakih osemnajstih hrabro boril proti Arapahom._NEWLINE_Verjame se, da je bil Nori konj v kampu Brul\xc3\xa9jev, ko ga je napadla ameri\xc5\xa1ka vojska med Grattanskim masakrom. Po prisostvovanju smrti su\xc5\xa1kega poglavarja, Conquering Beara, je Nori konj sam odtaval v jezersko pokrajino Sand Hills, kjer je imel vizijo, ki ga bo vodila do konca \xc5\xbeivljenje. Napotila ga je, naj ne sledi navadam Lakot in naj ne nosi obraznih barv in bojne perjanice, ko se podaja v bitko, ampak naj se namesto tega poma\xc5\xbee s prahom po laseh in obleki. Ko se je po treh dneh vrnil v vas, se je njegov o\xc4\x8de jezil ker je od\xc5\xa1el sam, medtem ko so bili vsi v vasi zaposleni s smrtjo Conquering Beara. Ko je Nori konj povedal \xc4\x8crvu, da je od\xc5\xa1el v iskanju vizije, se je \xc4\x8crv \xc5\xa1e bolj razjezil, ker se Nori konj ni primerno pripravil za tako sveto nalogo._NEWLINE_Koncem 1850-ih in v za\xc4\x8detku 1860-ih se je bojna slava Norega konja pove\xc4\x8devala, tako kot njegov ugled med Lakotami. Ni veliko zapisov o njegovih bojnih podvigih, ker je bila ve\xc4\x8dina bitk proti ostalim ravninskim plemenom. Zaradi svojih bojnih sposobnosti je Nori konj leta 1865 postal Ogle Tanka Un (bojni poglavar)._NEWLINE_21. decembra 1866, je Nori konj vodil oddelek Oglal v voja\xc5\xa1ki odpravi, ki je \xc5\xa1tela 1000 bojevnikov, vklju\xc4\x8dujo\xc4\x8d pripadnike \xc5\xa0ejenov in Miniconjoujev, proti ameri\xc5\xa1kim enotam, ki so bile nastanjene v utrdbi Phil Kearny, kar je postalo znano kot Fettermanov masaker. Nori konj je vodil oddelek, ki je zvabil ameri\xc5\xa1ke vojake iz Fort Kearnya, medtem ko se je glavnina indijanskih bojavnikov skrila okoli Lodge Trail slemena. Ta zaseda je bila najhuj\xc5\xa1i poraz vojske na Great Plains do takrat._NEWLINE_Leta 1870 se je Nori konj poro\xc4\x8dil z Black Buffalo Woman, ki se je tako lo\xc4\x8dila od No Water (kar ni bilo med Lakotami ni\xc4\x8d nenavadnega). No Water v tem \xc4\x8dasu ni bil v naselju. Ko je izvedel, kaj se je zgodilo, je zbral manj\xc5\xa1o vojno odpravo in ju izsledil. Ko ju je na\xc5\xa1el, je ustrelil Norega konja v obraz pod levo nosnico. Ve\xc4\x8d stare\xc5\xa1in je prepri\xc4\x8dalo Norega konja in No Water, naj se ni\xc4\x8d ve\xc4\x8d krvi ne prelije in naj No Water da Noremu konju tri konje kot kompenzacijo za rano. Zaradi tega incidenta je bil Nori konj odstavljen kot vojni poglavar. Pribli\xc5\xbeno ob istem \xc4\x8dasu je bil v vojnih ekspedicijah ju\xc5\xbeno od Platte River ubit mlaj\xc5\xa1i polbrat Norega konja, Little Hawk. Leta 1871 je Nori konj poro\xc4\x8dil svojo drugo \xc5\xbeeno, Black Shawl, s katero je imel h\xc4\x8derko They are afraid of Her, ki je zaradi bolezni umrla stara pribli\xc5\xbeno dve leti._NEWLINE_14. avgusta 1872 je Nori konj, skupaj s Sede\xc4\x8dim bikom sodeloval pri prvem napadu Lakot na \xc4\x8dete, ki so spremljale in\xc5\xbeenirje Severno-pacifi\xc5\xa1ke \xc5\xbeeleznice. Bitka pri Arrow Creeku se je kon\xc4\x8dala z minimalnimi \xc5\xbertvami na obeh straneh. 17. junija 1876 je Nori konj povedel skupino sestavljeno iz pribli\xc5\xbeno 1500 Lakot in \xc5\xa0ejenov v nepri\xc4\x8dakovan napad proti generalu Georgeu Crooku, ki je poveljeval 1000 enotam konjenice in pehote, skupaj s 300 bojevniki Vran in \xc5\xa0o\xc5\xa1onov, kar je znano kot bitka pri Rosebudu. \xc4\x8ceprav bitka ni terjala mnogo \xc4\x8dlove\xc5\xa1kih \xc5\xbeivljenj, je vseeno dovolj zadr\xc5\xbeala Crooka, da se ni mogel pravo\xc4\x8dasno pridru\xc5\xbeiti 7. konjeni\xc5\xa1kemu polku pod poveljstvom Georgea A. Custerja, kar je zagotovilo Custerjev poraz v Bitki pri Little Bighornu._NEWLINE_26. junija 1876, ob treh popoldne, je Custerjeva 7. konjenica napadla vas Lakot in \xc5\xa0ejenov, zaznamujo\xc4\x8d za\xc4\x8detek Bitke pri Little Bighornu. Nori konj se je vklju\xc4\x8dil v bitko z odvrnitvijo prvega napada, ki ga je vodil major Marcus Reno. Ko so se Renove enote umaknile, so bojevniki Norega konja lahko za\xc4\x8deli z zasledovanjem Custerja. V protinapadu, ki je uni\xc4\x8dil Custerjevo 7. konjenico do zadnjega mo\xc5\xbea, je Nori konj vpadel v bok iz severa in zahoda, medtem ko so Hunkpap\xc5\xa1ki bojevniki pod vodstvom poglavarja Galla juri\xc5\xa1ali iz juga in vzhoda._NEWLINE_8. januarja 1877 so njegovi bojevniki bojevali svojo zadnjo bitko, Battle of Slim Buttes, s konjenico Zdru\xc5\xbeenih dr\xc5\xbeav v Montani in 8. maja se je po dokon\xc4\x8dnem spoznanju, da so njegovi ljudje oslabljeni zaradi mrazu in lakote, predal enotam Zdru\xc5\xbeenih dr\xc5\xbeav v Nebraski. Med bivanjem v utrdbi Robinson se je Nori konj tretji\xc4\x8d poro\xc4\x8dil, z mlado h\xc4\x8derko trgovca, Nellie Laravie. Da bi vzpodbudil Norega konja, naj gre v Washington D.C. na sre\xc4\x8danje z novoizvoljenim predsednikom ZDA, Rutherfordom B. Hayesom, ga je poro\xc4\x8dnik William Philo Clark 15. maja 1877 postavil za \xc4\x8dastnika v ameri\xc5\xa1ki enoti indijanskih skavtov. Nori konj je kljub temu zavrnil potovanje._NEWLINE_Pozornost, ki je je Noremu konju namenjala vojska, je napravila Rde\xc4\x8dega oblaka in Spotted tail, dve Lakoti, ki sta \xc5\xbee davno pred tem sprejela na\xc4\x8din \xc5\xbeivljenja belcev, ljubosumna. Spro\xc5\xbeila sta govorice, da se \xc5\xbeeli Nori konj vrniti k staroselskemu \xc5\xbeivljenju. Avgusta 1877 so \xc4\x8dastniki v Camp Robinsonu prejeli vesti, da so Nez Percei Poglavarja Josepha vdrli iz svojih rezervatov v Idahu in so se pomikali severno skozi Montano proti Kanadi. Crook je nameraval poslati velik oddelek lakotskih bojevnikov da bi jih ustavili in je \xc5\xbeelel, da bi Nori konj vodil napad. Nori konj in 7 \xc4\x8devljev visoki Miniconjou\xc5\xa1ki vodja, Touch the Cloud, sta ugovarjala, reko\xc4\x8d da so jim obljubili mir, ko so se predali. Kon\xc4\x8dno se je Nori konj strinjal z na\xc4\x8drtom in dejal, da se bo boril\xc2\xa0\xc2\xbbdokler ne bodo vsi Nez Pereci mrtvi\xc2\xab. Toda Frank Grouard, ki je bil uradni tolma\xc4\x8d, je gojil osebno zamero do Norega konja in je prevedel, da je Nori konj dejal, da bo\xc2\xa0\xc2\xbb\xc5\xa1el na sever in se boril, dokler ne bo ostal noben belec ve\xc4\x8d\xc2\xab. Nemir ki je nastal zaradi napa\xc4\x8dnega prevoda je nara\xc5\xa1\xc4\x8dal, dokler ni dosegel generala Phillipa Sheridana, ki je ukazal Crooku, naj razi\xc5\xa1\xc4\x8de zadevo._NEWLINE_Spotted Tail in Rde\xc4\x8di oblak sta skovala zaroto proti Noremu konju in poro\xc4\x8dala Crooku, da ga bo Nori konj ob naslednjem sre\xc4\x8danju ubil. Prijatelji Norega konja so izvedeli za zaroto in ga o tem obvestili. Odgovoril je tako, da je peljal svojo bolno \xc5\xbeeno k njenim star\xc5\xa1em v agencijo Spotted Tail-a, medtem pa so njegovi nasprotniki razglasili, da je pobegnil iz utrdbe Robinson. Nato je Nori konj od\xc5\xa1el k agentu Brul\xc3\xa9jev, stotniku Luku Leaju, ki je dejal, naj se Nori konj vrne v Robinson in uti\xc5\xa1a la\xc5\xbene govorice. Ko se je 5. septembra vrnil v utrdbo Robinson, so ga stra\xc5\xbearji hoteli aretirati, \xc4\x8demur se je uprl, in 20-letni vojak William Gentiles ga je s svojim bajonetom zabodel blizu leve ledvice. Pono\xc4\x8di je umrl, medtem ko je njegov o\xc4\x8de ob njem pel smrtno pesem. Truplo so odpeljali njegovi star\xc5\xa1i in ga polo\xc5\xbeili k po\xc4\x8ditku nekje v Badlands.\n_START_SECTION_\nNejasnost glede njegove smrti\n_START_PARAGRAPH_\nDr. Valentine McGillycuddy, ki je oskrbel Norega konja potem,ko je bil zaboden, je zapisal, da je umrl\xc2\xa0\xc2\xbbokoli polno\xc4\x8di\xc2\xab. Sode\xc4\x8d po voja\xc5\xa1kih zapisih je Nori konj umrl pred polno\xc4\x8djo, torej 5. septembra 1877. Oglalski Suji trdijo, da je umrl po polno\xc4\x8di, torej 6. septembra 1877. Na spomeniku na mestu njegove smrti pi\xc5\xa1e 5. september 1877. Vsako leto se oglalski Suji zberejo na mestu njegove smrti 6. septembra. Na spomeniku na fotografiji na desni pi\xc5\xa1e:\xc2\xa0\xc2\xbbNa tem mestu je bil 5. septembra 1877 ubit oglalski poglavar Nori konj\xc2\xab\xc2\xa0(Izvirno:\xc2\xa0\xc2\xbbOn This Spot Crazy Horse Ogallala Chief Was Killed Sept. 5 1877\xc2\xab).\n_START_SECTION_\nCrazy Horse Memorial\n_START_PARAGRAPH_\nNori konj je po\xc4\x8da\xc5\xa1\xc4\x8den s Crazy Horse Memorial v Ju\xc5\xbeni Dakoti, velikansko (nedokon\xc4\x8dano) skulpturo vklesano v goro, po zgledu Mount Rushmore. Korczak Ziolkowski jo je za\xc4\x8del klesati leta 1948 na \xc5\xbeeljo poglavarjev plemena Lakota. Danes je kon\xc4\x8dan obraz, ko bo kon\xc4\x8dan cel kip, bo visok 172 m._NEWLINE_Mnogo je govora o pristnosti slike, na kateri naj bi bil Nori konj. Med svojim \xc5\xbeivljenjem se je upiral fotografiranju, ker je imel trdna prepri\xc4\x8danja glede ohranjanja kulture prednikov in tradicij ameri\xc5\xa1kih staroselcev. Za razpravo o verodostojnosti slike na tej strani glej ni\xc5\xbeje povezavo na A sympathetic but detailed account of his life and death.'